爲謝無逸賦陳氏貫時軒
作者：饒節
朝代：宋

paragraphs: 西園拱羣木，嚴霜損天和。
豈不惜嘉陰，奈此風雨何。
青青繄此君，凡材不同科。
君知不同科，何必葉與柯。
試看一尺根，節已倍身多。
故令卷籜中，高韵不可摩。
陳侯定可人，厚禮爲君羅。
視此種竹心，知君減悲歌。
吾徒涉世疏，投足得詆訶。
何如雪月際，對君自婆娑。
但無我履聲，與子相經過。